<classify> Serikali imewasilisha bungeni mapendekezo ya kuirekebisha Sheria ya Baraza la Taifa la Michezo Tanzania BMT ili liwatambue na kuwasimamia wanaoendesha michezo ya kubahatisha.Mwanasheria Mkuu wa Serikali Dk. Adelardus Kilangi amesema bungeni jijini Dodoma kuwa, kifungu cha pili cha sheria hiyo kinarekebishwa kwa kuongeza tafsiri ya neno sports hivyo kugusa bahati nasibu za michezo ya kubahatisha.Dk Kilangi ameyasema hayo wakati anawasilishwa Muswada wa Sheria ya Marekebisho ya Sheria Mbalimbali Namba 3 wa mwaka 2018 unaopendekeza kurekebisha sheria sita.Kukosekana kwa tafsiri hiyo katika sheria ya sasa kumesababisha mamlaka ya kusimamia michezo kutosimamia ipasavyo na kunufaika na baadhi ya michezo ikiwemo bahati nasibu za michezo ya kubahatisha amesema.Pendekezo la marekebisho hayo ya Sura ya 49 ya Sheria ya BMT pia linalenga kulipa baraza hilo mamlaka ya kukisimamia kila chama cha michezo vikiwemo vya michezo vya kulipwa ili vitekeleze majukumu yao kwa mwongozo utakaotolewa na Serikali kupitia BMT.Dk. Kilangi amewaeleza wabunge kuwa, kwa kuzingatia sheria ya sasa, vyama vinavyosimamia michezo ya kulipwa vimeachwa katika tafsiri hivyo watu hao wanafanya shughuli zao bila kusajili vyama hivyo kwa Msajili wa Vyama vya Michezo kwa madai kuwa tafsiri ya kwenye sheria haiwagusi.  <topic>: KITAIFA 